**ΠΟΛΙΤΙΚΗ ΔΙΑΧΥΣΗΣ**

Το Υπουργείο Παιδείας, Έρευνας και Θρησκευμάτων (ΥΠ.Π.Ε.Θ.) και οι εποπτευόμενοι φορείς του αναγνωρίζουν ότι οι στατιστικές αποσκοπούν στην πληροφόρηση του κοινού και αυτών που χαράσσουν πολιτικές και στην προαγωγή του δημόσιου συμφέροντος και ως εκ τούτου αποτελούν δημόσιο αγαθό. Το ΥΠ.Π.Ε.Θ. και οι εποπτευόμενοι φορείς του στοχεύουν στην παραγωγή στατιστικών που θα εξυπηρετούν τις ανάγκες της άσκησης τεκμηριωμένων πολιτικών, της δημόσιας διοίκησης, των ερευνητικών ιδρυμάτων, δημόσιων και ιδιωτικών οργανισμών και φορέων, μέσων μαζικής ενημέρωσης, του επιχειρηματικού κόσμου και των πολιτών γενικότερα. Για να χαρακτηριστούν τα στατιστικά ως ποιοτικά θα πρέπει να είναι κατάλληλα, ακριβή, έγκαιρα, συνεκτικά, συγκρίσιμα, σαφή και άμεσα προσβάσιμα στους χρήστες. Πιο συγκεκριμένα:

Η *«καταλληλότητα»* αναφέρεται στο βαθμό, στον οποίο οι στατιστικές πληρούν τις τρέχουσες και τις δυνητικές ανάγκες των χρηστών.

Η *«ακρίβεια»* δηλώνει την προσέγγιση των εκτιμήσεων στις άγνωστες πραγματικές τιμές.

Η *«έγκαιρη υποβολή»* δηλώνει το χρονικό διάστημα που μεσολαβεί μεταξύ της διαθεσιμότητας των πληροφοριών και του γεγονότος ή φαινομένου που αυτές περιγράφουν.

Η *«εμπρόθεσμη υποβολή»* παραπέμπει στο χρονικό διάστημα μεταξύ της ημερομηνίας δημοσιοποίησης των δεδομένων και της ημερομηνίας-στόχου, κατά την οποία έπρεπε να παραδοθούν.

Η *«συνοχή»* αναφέρεται στην ικανότητα των στοιχείων να συνδυάζονται αξιόπιστα με διάφορους τρόπους και για διάφορες χρήσεις.

Η *«συγκρισιμότητα»* αναφέρεται στη μέτρηση του αντίκτυπου των διαφορών σε εφαρμοσμένες στατιστικές έννοιες καθώς και σε εργαλεία και διαδικασίες μέτρησης, όταν γίνεται σύγκριση των στατιστικών μεταξύ γεωγραφικών περιοχών, τομεακών πεδίων ή διαχρονικά.

Η *«προσβασιμότητα»* και η *«σαφήνεια»* αναφέρονται στους όρους και στις διατυπώσεις βάσει των οποίων οι χρήστες μπορούν να προμηθεύονται, να χρησιμοποιούν και να ερμηνεύουν τα στοιχεία.

Η διάχυση των στατιστικών πραγματοποιείται με την τήρηση των στατιστικών αρχών της «επαγγελματικής ανεξαρτησίας», της «αμεροληψίας», της «αντικειμενικότητας», της «αξιοπιστίας», του «στατιστικού απορρήτου» και της σχέσης «κόστους-αποτελεσματικότητας», όπως οι αρχές αυτές καθορίζονται με τις διατάξεις του άρθρου 2 του Κανονισμού (ΕΚ) αριθ. 223/2009 του Ευρω­παϊκού Κοινοβουλίου και του Συμβουλίου της 11ης Μαρ­τίου 2009 και αναπτύσσονται στον Κώδικα Ορθής Πρακτικής για τις Ευρωπαϊκές Στατιστικές.

Η παρούσα πολιτική περιλαμβάνει τους κανόνες και τις αρχές που εφαρμόζει το ΥΠ.Π.Ε.Θ. και οι εποπτευόμενοι φορείς του για τη διάχυση των παραγόμενων στατιστικών τους. Οι ανωτέρω κανόνες και αρχές έχουν προκύψει με βάση την ισχύουσα εθνική και ευρωπαϊκή νομοθεσία και τις ισχύουσες ευρωπαϊκές και διεθνείς αρχές για τη διάχυση των στατιστικών.

**ΟΡΙΣΜΟΙ**

Ο όρος *«επαγγελματική ανεξαρτησία»* δηλώνει ότι οι στατιστικές πρέπει να αναπτύσσονται,

να παράγονται και να διαδίδονται με ανεξάρτητο τρόπο, ιδίως όσον αφορά την επιλογή των τεχνικών, των ορισμών, των μεθοδολογιών και των πηγών που θα χρησιμοποιούνται, καθώς επίσης το χρόνο και το περιεχόμενο όλων των μορφών διάδοσης, και ότι η εκτέλεση των καθηκόντων αυτών γίνεται χωρίς καμία πίεση από πολιτικές ομάδες ή ομάδες συμφερόντων.

Ο όρος *«αμεροληψία»* δηλώνει ότι οι στατιστικές πρέπει να αναπτύσσονται, να παράγονται και να διαδίδονται ουδέτερα, καθώς και ότι πρέπει να διασφαλίζεται ίση μεταχείριση σε όλους τους χρήστες.

Ο όρος *«αντικειμενικότητα»* δηλώνει ότι οι στατιστικές πρέπει να αναπτύσσονται, να παράγονται και να διαδίδονται συστηματικά, αξιόπιστα και αμερόληπτα, συνεπάγεται τη χρήση επαγγελματικών και δεοντολογικών προτύπων, καθώς και το γεγονός ότι οι πολιτικές και πρακτικές που ακολουθούνται είναι διαφανείς για τους χρήστες και όσους απαντούν στις έρευνες.

Ο όρος *«αξιοπιστία»* δηλώνει ότι οι στατιστικές πρέπει να μετρούν όσο το δυνατόν πιο πιστά και με τη μεγαλύτερη δυνατή ακρίβεια και συνέπεια την πραγματικότητα που προβλέπεται να παρουσιάζουν, συνεπάγεται δε τη χρήση επιστημονικών κριτηρίων για την επιλογή των πηγών, των μεθόδων και των διαδικασιών.

Ο όρος *«στατιστικό απόρρητο»* δηλώνει την προστασία των απόρρητων στοιχείων που αφορούν μεμονωμένες στατιστικές μονάδες και τα οποία λαμβάνονται άμεσα για στατιστικούς σκοπούς ή έμμεσα, από διοικητικές ή άλλες πηγές, συνεπάγεται επίσης την απαγόρευση της χρήσης για μη στατιστικούς σκοπούς των στοιχείων και την απαγόρευση της παράνομης δημοσιοποίησής τους.

Ο όρος *«σχέση κόστους-αποτελεσματικότητας»* δηλώνει ότι το κόστος παραγωγής των στατιστικών πρέπει να είναι ανάλογο της σπουδαιότητας των επιδιωκόμενων αποτελεσμάτων και οφελών, ότι οι πόροι πρέπει να χρησιμοποιούνται με τον καλύτερο δυνατό τρόπο και ότι ο φόρτος ανταπόκρισης πρέπει να μειώνεται στο ελάχιστο. Οι ζητούμενες πληροφορίες πρέπει, ει δυνατόν, να λαμβάνονται άμεσα από διαθέσιμα αρχεία ή πηγές.

Ως *«διάχυση (ή διάδοση) στατιστικών»* νοείται η δραστηριότητα με την οποία τα στατιστικά στοιχεία καθίστανται προσβάσιμα στους χρήστες.

Ως *«ανωνυμοποιημένα μικροδεδομένα»* νοούνται μικροδεδομένα που ανωνυματοποιούνται, έτσι ώστε να μην είναι δυνατή η άμεση ή έμμεση ταυτοποίηση των στατιστικών μονάδων.

Ως *«εμπιστευτικά δεδομένα για επιστημονικούς σκοπούς»* νοούνται ανωνυμοποιημένα δεδομένα, από τα οποία, όμως, είναι θεωρητικά δυνατή η έμμεση ταύτιση των στατιστικών μονάδων.

**ΝΟΜΟΘΕΤΙΚΟ ΠΛΑΙΣΙΟ**

Το ΥΠ.Π.Ε.Θ. αποτελεί φορέα του Ελληνικού Στατιστικού Συστήματος (ΕΛ.Σ.Σ.). Η πολιτική διάχυσης των στατιστικών του βασίζεται στις διατάξεις περί διάδοσης των στατιστικών του Ελληνικού Στατιστικού Νόμου (Νόμος 3832/2010, όπως τροποποιήθηκε και ισχύει), όπως εξειδικεύονται περαιτέρω στον Κανονισμό Στατιστικών Υποχρεώσεων των φορέων του Ελληνικού Στατιστικού Συστήματος (ΕΛΣΣ). Σύμφωνα με τον Ελληνικό Στατιστικό Νόμο, οι φορείς του ΕΛ.Σ.Σ. μπορούν να καταρτίζουν και να τηρούν δημόσια αρχεία για τη διάδοση πληροφοριών που συλλέγονται στο πλαίσιο άσκησης των αρμοδιοτή­των τους και αφορούν μεμονωμένα στατιστικά στοιχεία από εγγραφές που έχουν καταστεί ανώνυμες, αποκλει­στικά και μόνον εφόσον η μονάδα των στατιστικών στοι­χείων δεν μπορεί να προσδιοριστεί, είτε άμεσα είτε έμ­μεσα, αν ληφθούν υπόψη όλα τα σχετικά μέσα τα οποία μπορεί να χρησιμοποιήσει οποιοσδήποτε τρίτος. Οι φορείς του ΕΛ.Σ.Σ. επιτρέπεται να διαδώσουν στατιστικά αποτελέσματα που ενδέχεται να καθιστούν δυνατή την ταύτιση της μονάδας των στατιστικών στοιχείων, αποκλειστικά και μόνον εφόσον:

α) τα αποτελέσματα αυτά έχουν τροποποιηθεί, όπως ορίζεται ειδικότερα στον Κανονισμό Στατιστικών Υπο­χρεώσεων, με τέτοιο τρόπο, ώστε η διάδοσή τους να μη θίγει το στατιστικό απόρρητο, ή

β) η μονάδα των στατιστικών στοιχείων συμφώνησε α­νεπιφύλακτα για την αποκάλυψη των δεδομένων.

**ΚΑΝΟΝΕΣ ΚΑΙ ΑΡΧΕΣ ΤΗΣ ΠΟΛΙΤΙΚΗΣ ΔΙΑΧΥΣΗΣ**

Η πολιτική διάχυσης καθορίζεται από τους ακόλουθους κανόνες και αρχές:

• Το Υπουργείο Παιδείας, Έρευνας και Θρησκευμάτων (ΥΠ.Π.Ε.Θ.) και οι εποπτευόμενοι φορείς δεσμεύονται να παρέχουν ισότιμη και ταυτόχρονη πρόσβαση όλων των χρηστών στις παραγόμενες στατιστικές τους.

• Η κύρια πηγή στατιστικής πληροφόρησης του ΥΠ.Π.Ε.Θ. είναι ο σχετικός διαδικτυακός του τόπος <http://statistics.minedu.gov.gr/>, στον οποίο μπορούν να έχουν πρόσβαση όλοι οι χρήστες, χωρίς κανένα περιορισμό. Στον διαδικτυακό τόπο http://statistics.minedu.gov.gr/ δημοσιεύονται οι στατιστικές του ΥΠ.Π.Ε.Θ. και παρέχεται επίσης πρόσβαση στις στατιστικές που παράγουν οι εποπτευόμενοι φορείς του μέσω πινάκων δεδομένων και κατάλληλων διασυνδέσεων (links) στις σχετικές τους ιστοσελίδες.

• Το ΥΠ.Π.Ε.Θ. και οι εποπτευόμενοι φορείς του επιτρέπεται να παρέχουν πρόσβαση στους ενδιαφερόμενους χρήστες σε στατιστικά στοιχεία που δεν περιλαμβάνονται στο διαδικτυακό τόπο ή ανωνυμοποιημένα μικροδεδομένα ή εμπιστευτικά δεδομένα για επιστημονικούς σκοπούς, εφόσον αυτά δεν εμπίπτουν στο στατιστικό απόρρητο και τηρούνται οι προβλεπόμενες από το ΕΛΣΣ διαδικασίες και το κανονιστικό πλαίσιο του ΥΠ.Π.Ε.Θ.

• Το ΥΠ.Π.Ε.Θ. και οι εποπτευόμενοι φορείς του μεριμνούν για τη συνεχή βελτίωση της μορφής και του περιεχομένου των ιστοσελίδων τους και των άλλων τρόπων διάχυσης των παραγόμενων στατιστικών τους, έτσι ώστε να εξυπηρετούν τις ανάγκες των χρηστών δεδομένων, τόσο στην Ελλάδα όσο και διεθνώς, σύμφωνα με τα εξελισσόμενα διεθνή πρότυπα. Προκειμένου να διασφαλιστεί ότι οι στατιστικές διαχέονται με τρόπο που ικανοποιεί τις απαιτήσεις των χρηστών, το ΥΠ.Π.Ε.Θ. προτίθεται να διεξάγει έρευνες ικανοποίησης χρηστών.

• Κάθε χρόνο το ΥΠ.Π.Ε.Θ. καταρτίζει και δημοσιεύει Στατιστικό Πρόγραμμα Εργασιών, το οποίο περιλαμβάνει τις προγραμματιζόμενες στατιστικές έρευνες/εργασίες του ΥΠ.Π.Ε.Θ. και των εποπτευόμενων φορέων του για το επόμενο έτος. Στο εν λόγω Στατιστικό Πρόγραμμα Εργασιών προαναγγέλλει για κάθε προγραμματιζόμενη στατιστική έρευνα/εργασία το τρίμηνο ή τα τρίμηνα δημοσίευσης των αποτελεσμάτων της.

• Οι ημερομηνίες δημοσίευσης των στατιστικών προϊόντων του Υπουργείου και των φορέων του προαναγγέλλονται σε ειδικό ημερολόγιο ανακοινώσεων, το οποίο αναρτάται στο διαδικτυακό τόπο του ΥΠ.Π.Ε.Θ στις αρχές κάθε έτους.

• Το ΥΠ.Π.Ε.Θ. και οι εποπτευόμενοι φορείς του δημοσιεύουν στο διαδικτυακό τόπο του ΥΠ.Π.Ε.Θ. τις χρησιμοποιούμενες πηγές και μεθόδους για την παραγωγή των στατιστικών τους, καθώς και τα μεταδεδομένα και τις εκθέσεις ποιότητας των στατιστικών ερευνών και εργασιών τους, από τις οποίες παράγονται οι εν λόγω στατιστικές.

• Το ΥΠ.Π.Ε.Θ. και οι εποπτευόμενοι φορείς του δεσμεύονται να παρουσιάζουν τα αποτελέσματα των στατιστικών ερευνών και εργασιών τους με σαφή και κατανοητή μορφή που διευκολύνει την ορθή ερμηνεία και χρήση τους, τόσο από ειδικούς στα συγκεκριμένα θέματα όσο και από το ευρύ κοινό.

• Οι στατιστικές δημοσιεύσεις είναι αντικειμενικές και διαχωρίζονται σαφώς από πολιτικές δηλώσεις. Το ΥΠ.Π.Ε.Θ. και οι εποπτευόμενοι φορείς του διατηρούν το δικαίωμα να σχολιάζουν δημόσια την κριτική που ασκείται σε στατιστικές τους, καθώς και την κακή χρήση ή παρανόηση αυτών, στο βαθμό που κρίνεται απαραίτητο.

Το ΥΠ.Π.Ε.Θ. και οι εποπτευόμενοι φορείς του οφείλουν να αναρτούν στο διαδικτυακό τόπο <http://statistics.minedu.gov.gr/> κατάλογο των προγραμματισμένων για το επόμενο έτος αναθεωρήσεων των στατιστικών.